Alhadeff

Alhadeff er et sefardisk-jødisk etternavn. Navnet finnes ofte blant etterkommere av jøder som ble utvist av dagens Spania i 1492 etter Alhambra-dekretet, og som senere bosatte seg i det østlige middelhavsområdet, spesielt på øya Rhodos. De som i dag bærer navnet bor forskjellige steder i verden, særlig er navnet brukt i USA. Navnet er blant de sjeldne jødiske etternavn.
 
Etternavnet ble utformet i tiden sefardene levde i al-Andalus, og har arabiske og spansk-mauriske røtter. En teori går ut på at den første som bar Alhadeff som etternavn kom fra den spanske byen Toledo.Flere navnebærere har utmerket seg innen forretningslivet, kulturlivet og i akademia. Innen forretningslivet ble mange navnebærere velstående kjøpmenn og bankfolk. Slektskapsforbindelser mellom dagens navnebærere er usikre, men enkelte har fremlagt teorier om dette.


== Betydning og navnevarianter ==
En forklaring går ut på at Alhadeff betyr «veilederen» på arabisk. I boken om de jødiske samfunn på Rhodos og Kos mener professoren Abraham Galante at navnet stammer fra det arabiske «al-Khadif», som betyr høvding, og at i hebraisk uttale har «al-Khadif» blitt til «Alhadeff».Navnets første del «Al» er bestemt artikkel i arabisk. Dette tilsvarer det engelske «the».En annen forklaring på navnets opphav går ut på at Alhadeff stammer fra det arabiske al-̣haddāf, som betyr veverens skyttel/vever, og tilsvarer det askenasisk-jødiske etternavnet Weber med samme betydning. Alhadeff-navnet har i så fall et klart yrkesmessig opphav, og kan henvise til arbeid utført av de første navnebærerne eller slektens stamfar/stamfedre.Som for mange andre spanske jøder ble slektsnavnet påvirket av den arabiske kulturen under de muslimske maurerne som styrte på den iberiske halvøy fra 700-tallet til 1400-tallet. Det var vanlig blant de sefardiske jødene i al-Andalus å bruke det arabiske språket for sekulære navn, inkludert etternavn, til bruk utenfor synagogen. De arabiske slektsnavnene ble ofte endret på (romanisert) etter at de kristne kongedømmene tok tilbake makten i Spania under Reconquista, og noe av det samme kan ha hendt med Alhadeff-navnet. 
I boken The Sun at Midday av Gini Alhadeff, presenterer forfatteren en tredje oversettelse av navnet. Ifølge forfatteren betyr navnets siste del «Hadeff» eller «Khadiv» herre/herr. Gini Alhadeff henviser i boken til hvordan Alhadeff-navnet ble oversatt i Tyrkia som «spydkasteren».  
Alhadeff-navnet kan ha vært i bruk mange generasjoner før utvisningene i 1492, ettersom de sefardiske miljøene har en lenger tradisjon med faste slektsnavn enn andre jødiske miljøer. På den iberiske halvøy begynte etternavn å bli brukt på 900-tallet e. Kr.Varianter av navnet inkluderer blant annet Alhadef, Alhadahef, Alhadiff, Aljadef, Alkhadif, Elhadif og Elhadeff. Varianten Aljadef er særlig brukt i Uruguay.


== Utbredelse ==


=== Geografisk utbredelse av navnet ===
Ifølge navnestatestikk fra nettstedet Forebears finnes det 964 personer med Alhadeff som etternavn på verdensbasis. I USA finnes 565 navnebærere, 67 i Belgia, 60 i Sør-Afrika, 59 i Brasil, 44 i Argentina, 37 i England, 29 i Italia, 18 i Hellas, 17 i Israel, 13 i Zimbabwe, 9 i Canada, 5 i Sveits, 5 i Australia, 4 i Mexico, 4 i Den dominikanske republikk, 3 i Sverige, 2 i Spania, 2 i Frankrike, 1 i Nederland, 1 i Thailand og 1 i De forente arabiske emirater.Tall fra SSB viser at det er færre enn 4 personer eller ingen med dette som etternavn i Norge.


=== Alhadeff-slekten på Rhodos og utvandring til afrikanske land ===
Slekten Alhadeff på Rhodos markerte seg spesielt innen forretningslivet, og etablerte banken Salomon Alhadeff og sønner, en bank som ble en sentral finansiell institusjon i Midtøsten.Mange jøder med etternavnet Alhadeff ble deportert fra Rhodos i 1944, og senere drept i Auschwitz. 151 av de 1673 deporterte het Alhadeff.Som følge av lovene i det fascistiske Italia som fratok landets jødiske befolkning sitt statsborgerskap emigrerte mange navnebærere til afrikanske land på 1930-tallet. Noen av disse landene var DR Kongo og Zimbabwe. I Zimbabwe etablerte flere Alhadeffs seg som kjøpmenn, og flere startet butikker og var virksomme innen landet gullgruvedrift. Fra 1930 overtok noen av dem en klesfabrikk i hovedstaden Harare.


=== Alhadeff-slekten i Seattle ===
En del av Alhadeff-slekten ble fra 1904 sentrale i det sefardisk-jødiske miljøet i Seattle i USA, der mange etablerte seg innen byens fiskehandel.Alhadeff-slekten i Seattle er kjent for sin virksomhet innen næringsliv, musikkteater og filantropi. Familien driftet Renton racerbane (hesteveddeløp) i nesten seks tiår. Slektens filantropiske arbeid har vært til nytte for utdanning, helsevesen, kunst, den lokale filmindustrien i Seattle, det jødiske samfunnet i byen, Special Olympics og utallige andre årsaker. Slekten kjøpte senere en stor eiendomsportefølje i sentrum av Seattle. De forvaltet eiendommene frem til 2007.Andre notable Alhadeffs i Seattle inkluderer Morris Alhadeff (1914-1994) som var styreleder og daglig leder for Renton racerbane, Nessim Alhadeff som åpnet Palace Market (senere Palace Fish and Oyster Company og Pacific Fish Company) i 1907 og Salomon Alhadeff som i 1918 grunnla Ezra Bessaroth Congregation, Seattles første sefardiske synagoge.I Seattles reformjødiske synagoge finnes en del oppkalt etter det sefardiske etternavnet, Alhadeff-helligdommen (The Alhadeff Sanctuary) ved synagogen Temple De Hirsch Sinai.


== Kjente navnebærere ==
David A. Alhadeff, økonomiprofessor
Gini Alhadeff, forfatter og oversetter
Amber L. Alhadeff, forsker
Viktor D. Alhadeff, forretningsmann
Maurice Alhadeff, industrileder og filantrop
Vic Alhadeff, redaktør og forfatter
Brian Asher Alhadeff, dirigent og universitetslærer
Peter Alhadeff, professor
Chiara Alhadeff, forfatter og oversetter
Cara Judea Alhadeff, fotograf og professor
Albert Alhadeff, kunsthistoriker og forfatter
Gustave Alhadeff, kunstner
Elliott Alhadeff, forfatter og universitetslærer. Han ble brukt som rollefigur i en episode av TV-serien Law and Ordrer True Crime
Joseph Alhadeff, tidligere visepresident for Globale Public Policy i selskapet Oracle
Michel Jones-Alhadeff, utdanningsforsker og forfatter
Lori Alhadeff, aktivist og folkevalgt
Giampi Alhadeff, partifunksjonær i det britiske arbeiderpartiet Labour
Pascale Falek Alhadeff, tidligere direktør for det jødiske museet i Belgia
Bohor Alhadeff, forretningsmann og bankier. Etablerte banken Salomon Alhadeff og sønner
Zaki Elhadif (Alhadeff) var den første jødiske ordføreren i Palestinamandatet, i Tiberias, fra 1928 til han ble drept i et attentat i 1938. Bestefaren til Elhadif, Aharon Elhadef, var sjefsrabbiner i Tiberias.
Itshak Alhadahef, rabbiner, forfatter og matematiker fra Spania
Haim Elhadiff, rabbiner
Haim Aharon Elhadiff, rabbiner


=== Isaac Alhadeff-professoratet i Washington ===
Ved Universitetet i Washington eksisterer det et professorat innen sefardiske studier oppkalt etter Isaac Alhadeff, som var en veteran fra andre verdenskrig.


== Gatenavn og stedsnavn ==
I byen Rhodos finnes Alhadeff-parken i det gamle jødiske kvartalet La Juderia. Det finnes også en gate kalt Alhadeff i den israelske byen Tiberias og i den amerikanske byen Lacey, Washington.


== Referanser ==